[pic] | COMISIA EUROPEANĂ |

Bruxelles, 1.2.2011

COM(2011) 30 final

2011/0013 (NLE)

Propunere de

DECIZIE A CONSILIULUI

privind adaptarea și prelungirea perioadei de aplicare a măsurilor prevăzute în Decizia 2002/148/CE de încheiere a consultărilor cu Zimbabwe în conformitate cu articolul 96 din Acordul de parteneriat ACP-CE

EXPUNERE DE MOTIVE

1. În data de 18 februarie 2002, Consiliul Uniunii Europene a decis să adopte „măsuri adecvate” împotriva Republicii Zimbabwe[1], în urma consultărilor purtate în temeiul articolului 96 din Acordul de parteneriat ACP-CE[2]. Aceste măsuri includeau suspendarea sprijinului bugetar, a sprijinului pentru proiecte, precum și a semnării Programului indicativ național al celui de-al nouălea FED, dar nu afectau în mod explicit contribuțiile la operațiunile și proiectele umanitare care vin în sprijinul direct al populației, în special în domeniile social, democratizare și respectarea drepturilor omului și a statului de drept. Acestea includeau, de asemenea, suspendarea aplicării articolului 12 din anexa 2 la Acordul de parteneriat ACP-CE cu privire la plățile curente și circulația capitalurilor, în măsura în care acest lucru era necesar pentru aplicarea unor măsuri restrictive suplimentare, în special pentru înghețarea fondurilor.

2. Motivele declarate pentru introducerea acestor măsuri le-au constituit încălcările grave ale drepturilor omului și ale libertății de opinie, de asociere și de întrunire pașnică. Un alt motiv l-au reprezentat încercările Guvernului Republicii Zimbabwe de a împiedica desfășurarea de alegeri libere și corecte, în special prin refuzul accesului observatorilor electorali internaționali și al mass-mediei.

3. În temeiul articolului 2 alineatul (3) din decizia din 18 februarie 2002, măsurile urmau să se aplice pe o perioadă de 12 luni, dar puteau fi abrogate cu condiția ca situația existentă să garanteze respectarea drepturilor omului, a principiilor democratice și a statului de drept.

4. Cu opt ocazii, la 18 februarie 2003[3], 19 februarie 2004[4], 17 februarie 2005[5], 14 februarie 2006[6], 19 februarie 2007[7] 18 februarie 2008[8], 20 februarie 2009[9] și 15 februarie 2010[10], Consiliul a ajuns la concluzia că elementele esențiale menționate la articolul 9 din Acordul de parteneriat ACP-CE au continuat să fie încălcate de către Guvernul Republicii Zimbabwe și că situația existentă nu asigura respectarea drepturilor omului, a principiilor democratice și a statului de drept și a decis să prelungească aplicarea măsurilor împotriva Republicii Zimbabwe, de fiecare dată cu câte 12 luni.

5. În septembrie 2008, în urma alegerilor din martie 2008, a fost încheiat Acordul politic global (APG), un acord de împărțire a puterii între cele trei partide politice principale (ZANU PF, MDC-T, MDC-M). APG a permis numirea, în februarie 2009, a Guvernului Unității Naționale (GUN), format din liderii fiecăruia dintre cele trei partide.

6. UE sprijină GUN care reprezintă unicul cadru politic de reinstaurare a democrației. APG stabilește o serie de reforme care răspund preocupărilor UE privind drepturile omului, statul de drept și principiile democratice, cum ar fi elaborarea unei noi constituții, un control funciar, un proces de reconciliere la nivel național, independența mass-media etc. Punerea în aplicare a acestora este esențială pentru desfășurarea de alegeri credibile.

7. La cererea Guvernului Republicii Zimbabwe, a avut loc în 18-19 iunie 2009 o reuniune a troicii ministeriale. Delegația Republicii Zimbabwe la Bruxelles a fost condusă de prim-ministrul Morgan Tsvangirai. Cu această ocazie, a fost lansat dialogul politic prevăzut la articolul 8, care a fost urmat ulterior de o misiune a troicii UE în Zimbabwe în 11 și 12 septembrie 2009.

8. Părțile au convenit ca obiectivul dialogului să îl constituie stabilirea de foi de parcurs comune care să conțină planuri de acțiune detaliate privind modul în care GUN intenționează să pună în aplicare APG și privind modul în care UE intenționează să îmbunătățească relațiile cu Zimbabwe, fapt care presupune ridicarea eventuală a măsurilor prevăzute la articolul 96. Normalizarea relațiilor ar permite, de asemenea, revizuirea Poziției comune privind politica externă și de securitate comună[11].

9. Între timp, Comisia Europeană a pus la punct un răspuns ad-hoc pe termen scurt pentru a sprijini stabilizarea GUN și a programului de reformă al acestuia.

10. Din februarie 2009, GUN a întreprins un număr important de acțiuni în vederea stabilizării economice și sociale a țării. Cu toate acestea, nu s-au înregistrat suficiente progrese în punerea în aplicare a reformelor politice, fapt ce a condus la o criză constituțională.

11. Comunitatea de Dezvoltare a Africii de Sud (SADC), aflată sub conducerea președintelui Zuma, a numit o nouă echipă sud-africană de facilitatori care a mediat cu succes discuțiile dintre partide și care a permis desfășurarea unei evaluări efective a punerii în aplicarea a APG. Cu toate acestea, perspectivele unor alegeri iminente au reînviat tensiunile dintre partide.

12. În prezent, Africa de Sud și SADC angajează GUN într-un efort de creare a unui cadru care să asigure desfășurarea de alegeri credibile. Acest proces de angajare include un proces consultativ între Africa de Sud, SADC și GUN în vederea stabilirii unei foi de parcurs care să conducă la desfășurarea de alegeri democratice. Africa de Sud, SADC și cei trei lideri politici din Zimbabwe consideră că măsurile UE reprezintă un obstacol în calea unor astfel de eforturi.

13. Având în vedere progresele substanțiale în diverse domenii în punerea în aplicare a APG, Comisia propune Consiliului prelungirea până la 20 februarie 2012 a măsurilor adecvate existente prevăzute la articolul 96.

14. Cu toate acestea, UE recunoaște faptul că perspectiva unui acord între partidele care formează GUN referitor la stabilirea unei foi de parcurs pentru alegeri care să fie aprobată de SADC reprezintă o oportunitate unică. Comisia propune Consiliului reexaminarea restricțiilor privind cooperarea pentru dezvoltare după aprobarea foii de parcurs pentru alegeri, de exemplu la următoarea reuniune la nivel înalt a SADC. Aceasta va permite efectiv elaborarea unui document de strategie de țară. Se preconizează că documentul de strategie de țară nu va fi gata de semnare înainte de desfășurarea alegerilor.

15. În cazul în care foaia de parcurs pentru alegeri nu este pusă în aplicare în mod corespunzător, UE va reexamina aplicarea restricțiilor privind cooperarea pentru dezvoltare prevăzute la articolul 96.

16. Comisia propune ca Guvernul Republicii Zimbabwe să fie informat cu privire la schimbarea politicii UE în ceea ce îl privește printr-o scrisoare adresată președintelui Mugabe, iar o copie a acesteia să fie transmisă celorlalți doi șefi ai GUN, prim-ministrul Tsvangirai și viceprim-ministrul Mutambara.

Concluzie

Având în vedere cele prezentate mai sus, Consiliului i se solicită să adopte propunerea de Decizie a Consiliului de prelungire a perioadei de aplicare a măsurilor adecvate împotriva Zimbabwe, atașată.

2011/0013 (NLE)

Propunere de

DECIZIE A CONSILIULUI

privind adaptarea și prelungirea perioadei de aplicare a măsurilor prevăzute în Decizia 2002/148/CE de încheiere a consultărilor cu Zimbabwe în conformitate cu articolul 96 din Acordul de parteneriat ACP-CE

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 217,

având în vedere Acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[12], și revizuit la Ouagadougou, Burkina Faso, la 23 June 2010[13], denumit în continuare „Acordul de parteneriat ACP-CE”, în special articolul 96,

având în vedere acordul intern încheiat între reprezentanții guvernelor statelor membre care s-au reunit în cadrul Consiliului, privind măsurile care urmează a fi adoptate și procedurile care trebuie urmate pentru punerea în aplicare a Acordului de parteneriat ACP-CE[14], în special articolul 3,

având în vedere propunerea Comisiei Europene,

întrucât:

1. Prin Decizia 2002/148/CE[15], consultările cu Republica Zimbabwe derulate în conformitate cu articolul 96 alineatul (2) litera (c) din Acordul de parteneriat ACP-CE au fost încheiate și au fost adoptate măsurile adecvate, astfel cum se menționează în anexa la decizia menționată.

2. Prin Decizia 2010/97/PESC[16], aplicarea măsurilor menționate la articolul 2 din decizia 2002/148/CE a fost prelungită pentru încă 12 luni, până la 20 februarie 2011.

3. Crearea Guvernului Unității Naționale (GUN) a fost recunoscută ca o oportunitate pentru restabilirea unei relații constructive între Uniunea Europeană și Zimbabwe și pentru sprijinirea punerii în aplicare a programului de reformă al Zimbabwe.

4. Cu toate acestea, evoluțiile politice recente împreună cu absența unei foi de parcurs stabilite de comun acord pentru alegeri continuă să submineze astfel de eforturi, la fel ca și progresele insuficiente ale GUN în punerea în aplicare a anumitor elemente esențiale ale Acordului de parteneriat ACP-CE, pentru realizarea cărora GUN s-a angajat prin Acordul politic global (APG).

5. UE recunoaște eforturile Africii de Sud, în calitate de facilitator al APG, de a se ajunge la o foaie de parcurs convenită de comun acord care să conducă la desfășurarea de alegeri credibile.

6. Prin urmare, UE va reexamina restricțiile privind cooperarea pentru dezvoltare după aprobarea de către SADC a foii de parcurs pentru alegeri.

ADOPTĂ PREZENTA DECIZIE:

Articolul 1

Măsurile menționate în scrisoarea anexată sunt reluate ca măsuri adecvate, în sensul articolului 96 alineatul (2) litera (c) din Acordul de parteneriat ACP-CE.

Aceste măsuri se aplică până la 20 februarie 2012. Măsurile se monitorizează în mod constant și vor fi reexaminate de îndată ce SADC aprobă o foaie de parcurs pentru alegeri.

Articolul 2

Scrisoarea din anexa la prezenta decizie se adresează președintelui Republicii Zimbabwe, domnul Mugabe, și se transmite în copie prim-ministrului Tsvangirai și viceprim-ministrului Mutambara.

Articolul 3

Prezenta decizie intră în vigoare la data adoptării sale.

Articolul 4

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Consiliu

Președintele

ANEXĂ

SCRISOARE CĂTRE PREȘEDINTELE REPUBLICII ZIMBABWE

Uniunea Europeană acordă o importanță deosebită dispozițiilor articolului 9 din Acordul de parteneriat ACP-CE. Ca elemente esențiale ale Acordului de parteneriat, la baza relațiilor noastre stau respectarea drepturilor omului, instituțiile democratice și statul de drept.

Prin scrisoarea din 19 februarie 2002, Uniunea Europeană v-a informat cu privire la decizia sa de a încheia consultările purtate în temeiul articolului 96 din Acordul de Parteneriat ACP-CE și de a adopta „măsuri adecvate”, în sensul articolului 96 alineatul (2) litera (c) din respectivul acord.

Prin scrisoarea din 15 februarie 2010, Uniunea Europeană v-a informat cu privire la decizia sa de a nu revoca măsurile adecvate și de a prelungi perioada de aplicare a acestora până la 20 februarie 2011.

De la instituirea Guvernului Unității Naționale (GUN) în 2009, Uniunea Europeană a salutat progresele obținute în baza Acordului politic global (APG). Uniunea Europeană reafirmă importanța deosebită pe care o acordă dialogului politic prevăzut la articolul 8 din Acordul de parteneriat ACP-CE și lansat oficial, la cererea Guvernului Republicii Zimbabwe, cu ocazia reuniunii troicii ministeriale UE-Zimbabwe din 18-19 iunie 2009 de la Bruxelles. La ultima reuniune ministerială din 2 iulie 2010, o delegație reprezentativă a Republicii Zimbabwe condusă de ministrul Mangoma a prezentat o versiune actualizată a Planului de angajament în ceea ce privește APG. Uniunea Europeană a luat cunoștință de progresele obținute până la acea dată în punerea în aplicare a APG și a informat Guvernul Republicii Zimbabwe, prin scrisoarea din 29 septembrie 2010, cu privire la alocarea indicativă a celui de al 10-lea FED (130 de milioane € care devin disponibili odată cu ridicarea măsurilor prevăzute la articolul 96 și cu semnarea unui document de strategie de țară).

Uniunea Europeană sprijină eforturile în curs ale GUN de punere în aplicare a APG și salută progresele obținute în stabilizarea economiei și reinstaurarea serviciilor sociale de bază. Demersurile diplomatice intense la nivel regional conduse de Africa de Sud în sprijinul reformei din Zimbabwe sunt considerate, în egală măsură, un aspect pozitiv. Cu toate acestea, Uniunea Europeană regretă lipsa progreselor înregistrate în ceea ce privește acordurile politice cheie ale APG, în special cele legate de crearea unui cadru care să asigure desfășurarea unor alegeri democratice.

În vederea unor posibile alegeri în 2011, Uniunea Europeană consideră că este extrem de importantă încheierea unui acord între toate partidele care alcătuiesc GUN și Comunitatea de Dezvoltare a Africii de Sud (SADC) privind o foaie de parcurs pentru alegeri. Această foaie de parcurs, care ar stabili un set de obiective convenite de comun acord și care ar defini rolul SADC în monitorizarea și observarea alegerilor, ar asigura un rezultat al alegerilor care reflectă voința votanților. Acordul privind foaia de parcurs pentru alegeri trebuia să fi fost deja încheiat la momentul reînnoirii măsurilor adecvate prevăzute la articolul 96.

Prin urmare, Uniunea Europeană a decis să prelungească până la 20 februarie 2012 perioada de aplicare a măsurilor adecvate stabilite în Decizia 2002/148/CE a Consiliului și în Decizia 2010/97/PESC a Consiliului, actualizată. Cu toate acestea, Uniunea Europeană recunoaște faptul că perspectiva unui acord între părțile care alcătuiesc GUN, referitor la stabilirea unei foi de parcurs pentru alegeri care să fie aprobată de SADC, reprezintă o oportunitate unică. Prin urmare, Uniunea Europeană dorește să reexamineze măsurile prevăzute la articolul 96 de îndată ce foaia de parcurs pentru alegeri este convenită de GUN și aprobată de SADC. Pentru Uniunea Europeană aceasta reprezintă o schimbare de politică care, sperăm noi, va da un nou impuls consolidării relațiilor dintre părți.

Cu deosebită considerație,

Pentru Uniunea Europeană

[1] Decizia 2002/148/CE a Consiliului (JO L 50, 21.2.2002, p. 64). În plus, (a se vedea concluziile Consiliului Afacerilor Generale din 18 februarie 2002) Consiliul a adoptat și o serie de măsuri în ceea ce privește PESC [Poziția comună 2002/145/PESC a Consiliului și Regulamentul (CE) nr. 310/2002 al Consiliului privind anumite măsuri restrictive referitoare la Zimbabwe, JO L 50, 21.2.2002, p. 1-12)].

[2] Consultările desfășurate în conformitate cu articolul 96 au fost inițiate în scopul convenirii asupra unor măsuri care urmau să fie adoptate de Guvernul Republicii Zimbabwe pentru a remedia situația, în special în cinci domenii (încetarea oricărei tolerări oficiale a violenței politice; invitarea, cât mai curând, a partenerilor internaționali la sprijinirea și observarea alegerilor viitoare, precum și autorizarea prezenței acestora ca observatori; protecția libertății mass-media, independența sistemului judiciar și respectarea deciziilor acestuia, precum și încetarea ocupării ilegale a proprietăților).

[3] JO L 46, 20.2.2003, p. 25.

[4] JO L 50, 20.2.2004, p. 60.

[5] JO L 48, 19.2.2005, p. 28.

[6] JO L 48, 18.2.2006, p. 26.

[7] JO L 53, 22.2.2007, p. 23.

[8] JO L 51, 26.2.2008, p. 19.

[9] JO L 49, 20.2.2009, p. 15.

[10] JO L 44, 16.2.2010, p. 20.

[11] 2009/68/PESC din 26.1.2009.

[12] JO L 317, 15.12.2000, p. 3.

[13] JO L 287, 4.2.2010, p. 3.

[14] JO L 317, 15.12.2000, p. 376.

[15] JO L 50, 21.2.2002, p. 64.

[16] JO L 44, 16.2.2010, p. 20.